আটলান্টিক মহাসাগরে তন্ন তন্ন করে খোঁজ  চলছে হারিয়ে যাওয়া ডুবোজাহাজের
টাইটানিকের ধ্বংসাবশেষ দেখতে পর্যটকদের নিয়ে নিখোঁজ ডুবোজাহাজ টাইটানের এখনো সন্ধান মেলেনি। কর্মকর্তাদের হিসাবে,সাবমার্সিবলটিতে এখন টিকে থাকার জন্য ৩০ ঘণ্টার কম অক্সিজেন আছে।
মঙ্গলবার দুপুরের পর একটি সংবাদ সম্মেলনে যুক্তরাষ্ট্রের কোস্ট গার্ডের ক্যাপ্টেন জেমি ফ্রেডেরিক বলেছেন, তাদের বাহিনীর সদস্যরা ‘ঘড়ির সাথে পাল্লা দিয়ে’ ডুবোজাহাজটি খুঁজছে, কিন্তু এখনো কোন ফলাফল আসেনি।
তিনি বলেছেন, এটি হচ্ছে বিশাল এলাকা জুড়ে জটিল একটি অভিযান।
যুক্তরাষ্ট্রের কোস্ট গার্ড, নৌবাহিনী ছাড়াও কানাডার একাধিক দল আটলান্টিক মহাসাগরের প্রত্যন্ত একটি এলাকায় সাবমার্সিবলটির অনুসন্ধান করে যাচ্ছে। ডুবোজাহাজটি খুঁজতে তিনটি সামরিক বিমান পাঠিয়েছে পেন্টাগন।
গভীর সমুদ্রে কাজ করে এরকম বাণিজ্যিক প্রতিষ্ঠানগুলোও উদ্ধার অভিযানে অংশ নিয়েছে।
রিমোট সাবমার্সিবলবাহী একটি বাণিজ্যিক জাহাজ, ডিপ এনার্জি ঘটনাস্থলে পৌঁছে উদ্ধার অভিযানে অংশ নিয়েছে।
সমুদ্রবিজ্ঞানী এবং জাহাজের ধ্বংসাবশেষ খোঁজায় বিখ্যাত ডেভিড মেয়ার্নস বিবিসিকে বলেছেন, ডিপ এনার্জির সাবটি ৩৮০০ মিটার গভীরে টাইটানিকের ধ্বংসাবশেষের কাছে পৌঁছে উদ্ধার তৎপরতায় ভূমিকা রাখতে পারবে।
আটলান্টিকের ২০ হাজার বর্গকিলোমিটার এলাকা জুড়ে তল্লাশি চালানো হচ্ছে, যা যুক্তরাষ্ট্রের কানেক্টিকাট অঙ্গরাজ্যের সমান।
ফ্রান্সের একটি গবেষণা জাহাজকে ওই এলাকায় গিয়ে উদ্ধার অভিযানে অংশ নেয়ার জন্য নির্দেশ দেয়া হয়েছে। এই জাহাজে একটি স্বয়ংসম্পূর্ণ রোবট সাব রয়েছে, যেটির টাইটানিকের ধ্বংসাবশেষের কাছে যেতে সক্ষমতা রয়েছে।
কিন্তু এই জাহাজটি বর্তমানে যে অবস্থানে রয়েছে, সেখান থেকে উদ্ধার তৎপরতার স্থানে যেতে প্রায় ৪৮ ঘণ্টা সময় লাগতে পারে।
দুইভাবে উদ্ধার অভিযান পরিচালনা করা হচ্ছে। হয়তো পানির ওপরে ডুবোজাহাজটি ভেসে উঠেছে, কিন্তু যোগাযোগ যন্ত্র নষ্ট হয়ে গেছে। এ কারণে পানির ওপরে খুঁজছে একাধিক বিমান।
অন্যদিকে সোনার যন্ত্র ব্যবহার করে দেখা হচ্ছে, সমুদ্রের পানির নীচে কোথাও ডুবোজাহাজটি রয়েছে কিনা।
রবিবার আটলান্টিক মহাসাগরে টাইটানিকের ধ্বংসস্তূপ দেখার জন্য পানির নীচে যাওয়ার এক ঘণ্টা ৪৫ মিনিট পর মাদার ভেসেল পোলার প্রিন্স থেকে যোগাযোগ বিচ্ছিন্ন হয়ে যায়।
ওই ডুবোজাহাজে ব্রিটিশ বিলিয়নার ব্যবসায়ী ও অভিযাত্রী হামিশ হার্ডিং, পাকিস্তানি ব্যবসায়ী শাহজাদা দাউদ এবং তার ছেলে সুলেমান রয়েছেন। এছাড়া ফরাসি নৌবাহিনীর সাবেক পাইলট পল-হেনরি নার্গেওলে এবং পর্যটন সংস্থা ওশানগেটের প্রধান নির্বাহী স্টকটন রাশও রয়েছেন।
টাইটার সাবমার্সিবলের নিরাপত্তা ব্যবস্থায় ত্রুটি রয়েছে বলে ২০১৮ সালে সতর্ক করে দিয়েছিলেন ওশানগেটের সাবেক একজন বিশেষজ্ঞ। সেই কারণে তাকে চাকরি থেকে বরখাস্ত করেছিল প্রতিষ্ঠানটি।

Summary Not Found